দ্বিতীয় আফিম যুদ্ধ

**দ্বিতীয় আফিম যুদ্ধ** (), যা **দ্বিতীয় অ্যাংলো-চীনা যুদ্ধ** বা **''অ্যারো'' যুদ্ধ** নামেও পরিচিত, ১৮৫৬ থেকে ১৮৬০ সালের মধ্যবর্তী সময়ে চীনের চিং রাজবংশ যুক্তরাজ্য ও ফরাসি সাম্রাজ্যের মতো পরাশক্তিগুলোর বিরুদ্ধে যে রক্তক্ষয়ী সামরিক অভিযানে লিপ্ত হয়েছিল, তা ইতিহাসে দ্বিতীয় আফিম যুদ্ধ নামে পরিচিত। এটি ছিল আফিম যুদ্ধসমূহের দ্বিতীয় পর্যায়, যার মূল লক্ষ্য ছিল চীনে আফিম আমদানির অবাধ অধিকার প্রতিষ্ঠা করা। এই সমরাভিযানে চিং রাজবংশ শোচনীয়ভাবে পর্যুদস্ত হয় এবং আফিম বাণিজ্যের আইনি বৈধতা প্রদানে বাধ্য হয়। এই পরাজয়ের গ্লানি অনেক চীনা কর্মকর্তার মনে বদ্ধমূল ধারণা জন্ম দেয় যে, পশ্চিমা শক্তিবলয়ের সাথে এই সংঘাত আর কেবল প্রথাগত রণকৌশলে সীমাবদ্ধ নয়, বরং এটি জাতীয় অস্তিত্বের এক গভীর সংকট।

১৮৫৬ সালের ৮ অক্টোবর, চিং কর্মকর্তারা *অ্যারো* নামক একটি ব্রিটিশ-নিবন্ধিত মালবাহী জাহাজ আটক করে এবং এর নাবিকদের বন্দি করে, যা যুদ্ধের প্রত্যক্ষ কারণ হিসেবে কাজ করে। ব্রিটিশ কনসাল হ্যারি পার্কস এর প্রতিবাদ জানালে লিয়াংগুয়াং-এর ভাইসরয় ইয়ে মিংচেন ২২ অক্টোবর অধিকাংশ নাবিককে ব্রিটিশদের কাছে হস্তান্তর করেন, কিন্তু বাকিদের মুক্তি দিতে অস্বীকৃতি জানান। পরদিন, ব্রিটিশ গানবোটগুলো ক্যান্টন শহরে নির্বিচার গোলাবর্ষণ শুরু করে। ব্রিটিশ সরকার চীনের কাছে ক্ষতিপূরণ দাবির সিদ্ধান্ত নেয় এবং মাইকেল সিমুরের নেতৃত্বে একটি নৌবাহিনী প্রেরণ করে। চীনে একজন ফরাসি মিশনারি হত্যার অজুহাতে ফ্রান্সও এই অভিযানে যোগ দেয়। যৌথ পরিকল্পনার পর, ১৮৫৭ সালের ডিসেম্বরে ব্রিটিশ ও ফরাসি বাহিনী ক্যান্টন আক্রমণ ও অধিকার করে। ইয়ে মিংচেনকে বন্দি করা হয় এবং গুয়াংডংয়ের গভর্নর আত্মসমর্পণ করেন। এরপর জোটটি উত্তরের দিকে অগ্রসর হয়ে চিং রাজদরবারকে চুক্তি স্বাক্ষরে চাপ প্রয়োগ করে এবং ১৮৫৮ সালের ২০ মে তাকু দুর্গ অধিকার করে, তিয়ানজিন আক্রমণ করে এবং রাজধানী বেইজিংকে হুমকির মুখে ফেলে। চিং সরকার সন্ধির প্রস্তাব দেয় এবং ১৮৫৮ সালে গ্রেট ব্রিটেন ও ফ্রান্সের সাথে তিয়ানজিন চুক্তি স্বাক্ষর করে।

তবে, সিয়েনফেং সম্রাট চুক্তিটি অনুমোদনে অসম্মতি জানালে, চিং জেনারেল সেংগে রিনচেন সেই মাসেই ব্রিটিশ ও ফরাসিদের সাথে পুনরায় সমরাভিযানে লিপ্ত হন। হংকং থেকে মিত্রবাহিনীর অতিরিক্ত সৈন্য এসে পৌঁছালে তার বাহিনী পর্যুদস্ত হয়। মিত্রশক্তির বাহিনী বেইজিংয়ের দিকে অগ্রসর হওয়ার সময়, পার্কস এবং বেশ কয়েকজন ব্রিটিশ ও ফরাসি কর্মকর্তাকে জিম্মি হিসেবে আটক করা হয়, এবং তাদের ওপর পৈশাচিক নিপীড়ন চালানো হয় ও হত্যা করা হয়। এই ঘটনাগুলো লর্ড এলগিনকে এতটাই ক্রধান্বিত করে যে তিনি বেইজিং অধিকারের পরপরই তার সৈন্যদের পুরাতন গ্রীষ্মকালীন প্রাসাদ লুট ও অগ্নিসংযোগের মাধ্যমে তা ভস্মীভূত করার নির্দেশ দেন। সম্রাট ও তার সঙ্গীরা রেহেতে পলায়নপর হন, তবে প্রিন্স গং আলোচনার জন্য রাজধানীতেই থেকে যান। ১৮৬০ সালের ২৪ অক্টোবর তিনি মিত্রশক্তির সাথে পিকিং কনভেনশন সম্পাদনে বাধ্য হন, যা আদতে তিয়ানজিন চুক্তিরই আনুষ্ঠানিক অনুমোদন ছিল এবং এর মাধ্যমেই দ্বিতীয় আফিম যুদ্ধের সমাপ্তি ঘটে।

দ্বিতীয় আফিম যুদ্ধের সময় এবং পরে, চিং সরকার রাশিয়ার সাথেও আইগুন চুক্তি এবং পিকিং কনভেনশনের মতো অসম চুক্তি স্বাক্ষর করতে বাধ্য হয়। এর ফলে, চীন তার উত্তর-পূর্ব ও উত্তর-পশ্চিমের  এরও বেশি ভূখণ্ড রাশিয়ার কাছে সমর্পণ করে। যুদ্ধ শেষ হওয়ার পর, চিং সরকার তাইপিং বিদ্রোহ দমন এবং তাদের শাসন বজায় রাখার দিকে মনোযোগ দিতে সক্ষম হয়। অন্যান্য বিষয়ের মধ্যে, পিকিং কনভেনশনের মাধ্যমে কাউলুন উপদ্বীপ হংকংয়ের অংশ হিসেবে ব্রিটিশদের কাছে হস্তান্তর করা হয়।

## নামসমূহ
সাহিত্যে "দ্বিতীয় যুদ্ধ" এবং "*অ্যারো* যুদ্ধ" উভয় নামই ব্যবহৃত হয়। "দ্বিতীয় আফিম যুদ্ধ" নামটি ব্রিটেনের অন্যতম কৌশলগত উদ্দেশ্য, অর্থাৎ আফিম বাণিজ্যের বৈধকরণের দিকে ইঙ্গিত করে। চীনের পরাজয় সমগ্র চীনকে ব্রিটিশ ব্যবসায়ীদের জন্য উন্মুক্ত করে দেয় এবং বিদেশি আমদানিকে অভ্যন্তরীণ ট্রানজিট শুল্ক থেকে অব্যাহতি দেয়। "*অ্যারো* যুদ্ধ" নামটি সেই জাহাজের নাম থেকে এসেছে যার ঘটনা এই সংঘাতের সূত্রপাত ঘটিয়েছিল।

## পটভূমি
এই যুদ্ধটি ছিল প্রথম আফিম যুদ্ধের ধারাবাহিকতা। ১৮৪২ সালে, নানজিং চুক্তি ব্রিটেনকে ক্ষতিপূরণ ও বহিঃরাষ্ট্রীয় অধিকার প্রদান করে, পাঁচটি চুক্তি বন্দর উন্মুক্ত করে এবং হংকং দ্বীপ সমর্পণ করে। বাণিজ্য সম্প্রসারণ ও কূটনৈতিক আধিপত্য বিস্তারে ব্রিটিশদের উচ্চাকাঙ্ক্ষা পূরণে উক্ত চুক্তিটি ব্যর্থ হওয়ায়, অনিবার্যভাবেই দ্বিতীয় আফিম যুদ্ধের (১৮৫৬–১৮৬০) ক্ষেত্র প্রস্তুত হয়। চীনে, প্রথম আফিম যুদ্ধকে আধুনিক চীনা ইতিহাসের সূচনা হিসেবে বিবেচনা করা হয়।

দুই যুদ্ধের মধ্যবর্তী সময়ে, ব্রিটিশ প্রজাদের বিরুদ্ধে বারবার আগ্রাসনের ফলে ১৮৪৭ সালে ক্যান্টন অভিযান পরিচালিত হয়। এই অভিযানে আকস্মিক হামলা বা *[[ক্যু ডি মেইন]]*-এর মাধ্যমে বোকা টাইগ্রিস-এর দুর্গগুলো দখল করা হয় এবং ৮৭৯টি কামানে স্পাইকিং (কামানের ছিদ্র বন্ধ করে অকেজো করা) করা হয়।

## প্রাদুর্ভাব
থাম্ব|''দ্য ইলাস্ট্রেটেড লন্ডন নিউজ''-এ প্রকাশিত বাষ্পীয় পোত ''লাই-ই-মুন''-এর ছবি, যা আফিম বাণিজ্যের জন্য তৈরি হয়েছিল,

১৮৫০-এর দশকে পশ্চিমা সাম্রাজ্যবাদের দ্রুত প্রসার ঘটে। পশ্চিমা শক্তিগুলোর অভিন্ন লক্ষ্য ছিল তাদের বিদেশি বাজার সম্প্রসারণ এবং নতুন লঙ্গরখানা স্থাপন। ফরাসি হুয়াংপু চুক্তি এবং মার্কিন ওয়াংহিয়া চুক্তি—উভয়টিতেই ১২ বছর পর আলোচনার মাধ্যমে চুক্তি নবায়নের সুযোগ রাখা হয়েছিল। চীনে নিজেদের সুযোগ-সুবিধা বাড়ানোর প্রচেষ্টায়, ব্রিটেন চিং কর্তৃপক্ষের কাছে নানজিং চুক্তি (১৮৪২ সালে স্বাক্ষরিত) পুনঃবিবেচনার দাবি জানায় এবং তাদের মোস্ট ফেভারড নেশন মর্যাদার উল্লেখ করে। ব্রিটিশ দাবিগুলোর মধ্যে ছিল সমগ্র চীনকে ব্রিটিশ বণিক কোম্পানিগুলোর জন্য উন্মুক্ত করা, আফিম বাণিজ্য বৈধ করা, অভ্যন্তরীণ ট্রানজিট শুল্ক থেকে বিদেশি আমদানি অব্যাহতি দেওয়া, জলদস্যুতা দমন, কুলি বাণিজ্যের নিয়ন্ত্রণ, বেইজিংয়ে ব্রিটিশ রাষ্ট্রদূতের বসবাসের অনুমতি এবং সমস্ত চুক্তির ইংরেজি সংস্করণকে চীনা ভাষার সংস্করণের চেয়ে অগ্রাধিকার প্রদান।

### ''অ্যারো'' ঘটনা
চুক্তি বন্দরগুলোর আশেপাশে চলাচলকারী চীনা বণিক জাহাজগুলোকে নানজিং চুক্তির অধীনে ব্রিটিশ জাহাজগুলোর মতো সমান সুযোগ-সুবিধা দেওয়ার জন্য, ব্রিটিশ কর্তৃপক্ষ হংকংয়ে এই জাহাজগুলোকে ব্রিটিশ নিবন্ধন প্রদান করত। ১৮৫৬ সালের অক্টোবরে, ক্যান্টনে চীনা মেরিনরা জলদস্যুতার সন্দেহে *অ্যারো* নামে একটি মালবাহী জাহাজ জব্দ করে এবং এর চৌদ্দজন চীনা নাবিকের মধ্যে বারোজনকে গ্রেফতার করে। *অ্যারো* জাহাজটি আগে জলদস্যুরা ব্যবহার করত এবং পরে চীনা সরকার এটি অধিকার করে পুনরায় বিক্রি করেছিল। আটকের সময় এটি একটি ব্রিটিশ জাহাজ হিসেবে নিবন্ধিত ছিল এবং এতে ব্রিটিশ পতাকা উড়ছিল, যদিও এর নিবন্ধনের মেয়াদ শেষ হয়ে গিয়েছিল। এর ক্যাপ্টেন থমাস কেনেডি, যিনি সে সময় পাশের একটি জাহাজে ছিলেন, চীনা মেরিনদের জাহাজ থেকে ব্রিটিশ পতাকা নামিয়ে ফেলতে দেখেছেন বলে রিপোর্ট করেন। ক্যান্টনে নিযুক্ত ব্রিটিশ কনসাল হ্যারি পার্কস, ইম্পেরিয়াল কমিশনার এবং লিয়াংগুয়াং-এর ভাইসরয় ইয়ে মিংচেন-এর সাথে যোগাযোগ করেন। তিনি নাবিকদের অবিলম্বে মুক্তি এবং পতাকার চরম অবমাননার দায়ে নিঃশর্ত ক্ষমা প্রার্থনার দাবি জানান। ইয়ে নয়জন নাবিককে মুক্তি দিলেও বাকি তিনজনকে ছাড়তে অস্বীকার করেন।

### ক্যান্টনের প্রথম যুদ্ধ (১৮৫৬)

২৩ অক্টোবর, ব্রিটিশ বাহিনী চারটি প্রতিরোধ দুর্গ ধূলিসাৎ করে। ২৫ অক্টোবর, ব্রিটিশদের ক্যান্টনে প্রবেশের অনুমতি দেওয়ার দাবি জানানো হয়। পরদিন, ব্রিটিশ গোলন্দাজ বাহিনী প্রতি দশ মিনিট অন্তর গোলাবর্ষণ করে শহরের ওপর বিরামহীন আক্রমণ শুরু করে। ইয়ে মিংচেন প্রতিটি ব্রিটিশ মাথার জন্য পুরস্কার ঘোষণা করেন। ২৯ অক্টোবর, রয়্যাল নেভি শহরের দুর্বল প্রতিরক্ষা ব্যবস্থা ও প্রাচীরের একাংশ বিদীর্ণ করে ক্যান্টনে প্রবেশের পথ করে দেয়। সৈন্যরা ক্যান্টনে প্রবেশ করে এবং মার্কিন কনসাল জেমস কিনান ইয়ে মিংচেনের বাসভবন ও দেওয়ালে মার্কিন যুক্তরাষ্ট্রের পতাকা স্থাপন করেন। এই ঘটনায় তিনজন নিহত ও ১২ জন আহত হয়। আলোচনার প্রচেষ্টা ব্যর্থ হলে শহরটিতে পুনরায় গোলাবর্ষণ চালানো হয়। ৬ নভেম্বর, ২৩টি যুদ্ধ জঙ্ক আক্রমণ করে এবং ধ্বংসপ্রাপ্ত হয়। আলোচনার জন্য বিরতি দিয়ে ব্রিটিশরা থেমে থেমে গোলাবর্ষণ চালায়, যার ফলে অগ্নিকাণ্ড ঘটে। ১৮৫৭ সালের ৫ জানুয়ারি ব্রিটিশরা হংকংয়ে ফিরে আসে।

১৮৫৭ সালের ৩ মার্চ, ব্রিটিশ সরকার *অ্যারো* ঘটনা এবং পূর্ববর্তী বছরের শেষে ক্যান্টনে যা ঘটেছিল তা নিয়ে একটি সংসদীয় ভোটে হেরে যায়। এই পরাজয়ের ফলস্বরূপ ১৮৫৭ সালের এপ্রিলে একটি সাধারণ নির্বাচন অনুষ্ঠিত হয়, যা সরকারের আসনসংখ্যা ও ম্যান্ডেট সুসংহত করে।

এপ্রিলে, ব্রিটিশ সরকার আমেরিকা ও রাশিয়াকে জোট গঠনে আগ্রহী কি না তা জানতে চায়, কিন্তু উভয় পক্ষই এই প্রস্তাব প্রত্যাখ্যান করে। ১৮৫৭ সালের মে মাসে, ভারতীয় বিদ্রোহ গুরুতর আকার ধারণ করে এবং চীনের জন্য নির্দিষ্ট ব্রিটিশ সেনাদের ভারতে পাঠানো হয়, কারণ সেটিকে অগ্রাধিকারমূলক সমস্যা হিসেবে বিবেচনা করা হয়েছিল।

### ফ্রান্সের হস্তক্ষেপ

[থাম্ব|ফরাসি [প্যারিস ফরেন মিশনস সোসাইটি|প্যারিস ফরেন মিশনস সোসাইটির মিশনারি অগাস্ট চ্যাপডেলিনে-এর মৃত্যুদণ্ড কার্যকর ছিল দ্বিতীয় আফিম যুদ্ধে ফ্রান্সের জড়িত হওয়ার আনুষ্ঠানিক কারণ।]]

গুয়াংজি প্রদেশে চীনা স্থানীয় কর্তৃপক্ষের হাতে ফরাসি মিশনারি অগাস্ট চ্যাপডেলিনে-এর মৃত্যুদণ্ড কার্যকর করার ঘটনাকে 'ক্যাসাস বেলি' বা যুদ্ধের অজুহাত হিসেবে ব্যবহার করে, ফরাসি দূত ব্যারন জঁ-ব্যাপটিস্ট-লুই গ্রোসের নেতৃত্বে ফ্রান্স চীনের বিরুদ্ধে ব্রিটিশদের সাথে এই সামরিক অভিযানে যোগ দেয়। সে সময় গুয়াংজি বিদেশিদের জন্য উন্মুক্ত ছিল না।

ব্রিটিশ এবং ফরাসিরা অ্যাডমিরাল স্যার মাইকেল সিমুরের অধীনে একত্রিত হয়। ১৮৫৭ সালের শেষের দিকে, একটি যৌথ ব্রিটিশ-ফরাসি সেনাবাহিনী ক্যান্টন (বর্তমান গুয়াংজু) আক্রমণ ও দখল করে। জোটের একটি যৌথ কমিটি গঠিত হয়। বিজয়ীদের পক্ষ থেকে শৃঙ্খলা বজায় রাখার জন্য মিত্রবাহিনী শহরের গভর্নরকে স্বপদে বহাল রাখে। ব্রিটিশ-ফরাসি জোট প্রায় চার বছর ধরে ক্যান্টনের নিয়ন্ত্রণ বজায় রেখেছিল।

এরপর জোটটি উত্তরের দিকে অগ্রসর হয়ে ১৮৫৮ সালের মে মাসে তিয়ানজিনের কাছে তাকু দুর্গ সাময়িকভাবে দখল করে।

### মার্কিন যুক্তরাষ্ট্র ও রাশিয়ার হস্তক্ষেপ
মার্কিন যুক্তরাষ্ট্র ও রাশিয়া হংকংয়ে দূত পাঠিয়ে ব্রিটিশ ও ফরাসিদের সামরিক সাহায্যের প্রস্তাব দেয়, যদিও শেষ পর্যন্ত রাশিয়া কোনো সামরিক সহায়তা পাঠায়নি।

যুদ্ধ চলাকালীন মার্কিন যুক্তরাষ্ট্র একটি সংক্ষিপ্ত সমসাময়িক সংঘাতে জড়িয়ে পড়ে, যদিও তারা যুক্তরাজ্যের জোটের প্রস্তাব উপেক্ষা করে এবং অ্যাংলো-ফরাসি বাহিনীর সাথে সমন্বয় করেনি। ১৮৫৬ সালে, ক্যান্টন-এর চীনা গ্যারিসন একটি মার্কিন নৌবাহিনীর স্টিমারে গোলাবর্ষণ করে, এবং এর প্রতিশোধ হিসেবে মার্কিন নৌবাহিনী পার্ল রিভার দুর্গের যুদ্ধে লিপ্ত হয়। জাহাজগুলো বোমাবর্ষণ করে এবং পরে ক্যান্টনের কাছের নদী দুর্গগুলো আক্রমণ ও অধিকার করে নেয়। এরপর কূটনৈতিক প্রচেষ্টা পুনরায় শুরু হয় এবং আমেরিকা ও চীনা সরকার দ্বিতীয় আফিম যুদ্ধে মার্কিন নিরপেক্ষতার জন্য একটি চুক্তি স্বাক্ষর করে।

### ক্যান্টনের দ্বিতীয় যুদ্ধ (১৮৫৭)

থাম্ব|ক্যান্টনের পতনের পর ইয়ে মিংচেনকে আটক

১৮৫৭ সাল জুড়ে ব্রিটিশ বাহিনী হংকংয়ে সমবেত হতে থাকে এবং তাদের সাথে একটি ফরাসি বাহিনী যোগ দেয়। ১৮৫৭ সালের ডিসেম্বরের মধ্যে তাদের কাছে পর্যাপ্ত জাহাজ ও লোকবল ছিল, যা দিয়ে তারা চুক্তির শর্তাবলী—বিশেষ করে ক্যান্টনে প্রবেশের অধিকার—পূরণ না করার বিষয়টি দৃঢ়ভাবে পেশ করতে সক্ষম হয়। পার্কস একটি আল্টিমেটাম দেন, যা হংকংয়ের গভর্নর স্যার জন বাউরিং এবং অ্যাডমিরাল স্যার মাইকেল সিমুর সমর্থন করেন। ১৪ ডিসেম্বর তারা চরম হুঁশিয়ারি উচ্চারণ করেন যে, ২৪ ঘণ্টার মধ্যে বন্দিদের মুক্তি না দিলে ক্যান্টনে নির্বিচার বোমাবর্ষণ করা হবে।

*অ্যারো*-র বাকি ক্রুদের মুক্তি দেওয়া হয়, কিন্তু ভাইসরয় ইয়ে মিংচেন কোনো ক্ষমা চাননি এবং চুক্তির শর্তাবলী মানতেও অস্বীকার করেন। সিমুর, মেজর জেনারেল চার্লস ভ্যান স্ট্রাবেনজি এবং অ্যাডমিরাল ডি জেনুইলি নির্দেশ মোতাবেক ক্যান্টন আক্রমণের পরিকল্পনায় সম্মত হন। এই ঘটনাটি *অ্যারো* ঘটনা নামে পরিচিতি লাভ করে এবং পরবর্তী সংঘাতের বিকল্প নাম হিসেবে ব্যবহৃত হতে থাকে।

থাম্ব|১৮৬০ সালে ব্রিটিশ সেনাদের দুর্গ দখল
যদিও ১৮৫৭ সালের ভারতীয় বিদ্রোহের কারণে ব্রিটিশরা বিলম্বিত হয়েছিল, তারা ১৮৫৬ সালের *অ্যারো* ঘটনার সূত্র ধরে পার্ল নদী থেকে গুয়াংজু আক্রমণ করে। ভাইসরয় ইয়ে মিংচেন দুর্গে অবস্থানরত সমস্ত চীনা সৈন্যকে ব্রিটিশ আগ্রাসনের বিরুদ্ধে প্রতিরোধ গড়া থেকে বিরত থাকার নির্দেশ দেন। ক্যান্টনের কাছের দুর্গটি অনায়াসেই দখলের পর ব্রিটিশ সেনাবাহিনী ক্যান্টন আক্রমণ করে।

১৮৫৮ সালের ১ জানুয়ারি ক্যান্টন অধিকার করা হয়, ১০,০০,০০০-এর বেশি জনসংখ্যার এই শহরটি ৬,০০০-এর কম সৈন্য দ্বারা দখল করা হয়েছিল। এতে ব্রিটিশ ও ফরাসি বাহিনীর ১৫ জন নিহত এবং ১১৩ জন আহত হয়। প্রতিরোধকারী এবং বাসিন্দাদের মধ্যে ২০০–৬৫০ জন হতাহত হয়। ইয়ে মিংচেনকে বন্দি করে ভারতের কলকাতায় নির্বাসিত করা হয়, যেখানে তিনি অনশনের মাধ্যমে শেষ নিঃশ্বাস ত্যাগ করেন।

ইতোমধ্যে, জানুয়ারি মাসে হংকংয়ে জন বাউরিং এবং তার পরিবারকে বিষপ্রয়োগে হত্যার একটি অপচেষ্টা চালানো হয়, যা ইসিং বেকারি ঘটনা নামে পরিচিত। তবে, এটি যদি ইচ্ছাকৃত হয়ে থাকে, তবে যে রুটি প্রস্তুতকারককে বিষ মেশানোর দায়িত্ব দেওয়া হয়েছিল বলে ধারণা করা হয়, তিনি অতিরিক্ত পরিমাণ বিষ মিশিয়ে ফেলায় তার উদ্দেশ্য ব্যর্থ হয়। কারণ ভুক্তভোগীরা বমি করে বেশিরভাগ বিষ বের করে দেওয়ায় তাদের শরীরে আর প্রাণঘাতী মাত্রা অবশিষ্ট ছিল না। সতর্কবার্তা দিয়ে ঘোষক পাঠানো হয়, যা আরও ক্ষতি প্রতিরোধ করে।

ব্রিটেনে যখন এই খবর পৌঁছায়, *অ্যারো* ঘটনা (এবং ব্রিটিশ সামরিক প্রতিক্রিয়া) বিতর্কের বিষয় হয়ে ওঠে। ৩ মার্চ ব্রিটিশ হাউজ অব কমন্স সরকারের বিরুদ্ধে ২৬৩-২৪৯ ভোটে একটি প্রস্তাব পাস করে, যেখানে বলা হয়:

এর জবাবে, হুইগ প্রধানমন্ত্রী লর্ড পামারস্টন প্রস্তাবটি সমর্থনকারী হুইগদের দেশপ্রেম নিয়ে আক্রমণ করেন এবং সংসদ ভেঙে দেওয়া হয়, যার ফলে ১৮৫৭ সালের মার্চ মাসে ব্রিটিশ সাধারণ নির্বাচন অনুষ্ঠিত হয়।

নির্বাচনে চীনা ইস্যুটি প্রধান হয়ে ওঠে এবং পামারস্টন বর্ধিত সংখ্যাগরিষ্ঠতা নিয়ে জয়লাভ করেন, যা হুইগ দলের সেই অংশের কণ্ঠস্বর স্তব্ধ করে দেয় যারা চীনকে সমর্থন করেছিল। নতুন সংসদ হ্যারি পার্কস কর্তৃক জমা দেওয়া *অ্যারো* ঘটনার প্রতিবেদনের ভিত্তিতে চীনের কাছে ক্ষতিপূরণ চাওয়ার সিদ্ধান্ত নেয়। ফরাসি সাম্রাজ্য, মার্কিন যুক্তরাষ্ট্র এবং রুশ সাম্রাজ্য ব্রিটেনের কাছ থেকে জোট গঠনের অনুরোধ পায়।

## বিরতি

### তিয়ানজিন চুক্তি
[থাম্ব|১৮৫৮ সালে [তিয়ানজিন চুক্তি স্বাক্ষর]]

১৮৫৮ সালের জুন মাসে, চারটি তিয়ানজিন চুক্তি (তিয়ানজিন) স্বাক্ষরের মাধ্যমে যুদ্ধের প্রথম অংশ শেষ হয়, যার পক্ষ ছিল ব্রিটেন, ফ্রান্স, রাশিয়া এবং মার্কিন যুক্তরাষ্ট্র। এই চুক্তিগুলো পশ্চিমা বাণিজ্যের জন্য আরও ১১টি বন্দর খুলে দেয়। চীন প্রাথমিকভাবে এই চুক্তিগুলো অনুমোদনে প্রবল অনীহা প্রকাশ করে।

চুক্তির প্রধান শর্তসমূহ ছিল:
# ব্রিটেন, ফ্রান্স, রাশিয়া এবং মার্কিন যুক্তরাষ্ট্র বেইজিংয়ে (তখনকার একটি বদ্ধ শহর) কূটনৈতিক লিগেশন (ছোট দূতাবাস) স্থাপনের অধিকার পাবে।
# বিদেশি বাণিজ্যের জন্য আরও দশটি চীনা বন্দর উন্মুক্ত করা হবে, যার মধ্যে নিউজহুয়াং, তামসুই, হানকৌ এবং নানজিং অন্তর্ভুক্ত।
# বাণিজ্যিক জাহাজসহ সকল বিদেশি জাহাজের ইয়াংৎসি নদীতে অবাধে চলাচলের অধিকার।
# বিদেশিদের চীনের অভ্যন্তরীণ অঞ্চলে ভ্রমণের অধিকার, যা আগে নিষিদ্ধ ছিল।
# চীন ব্রিটেনকে চার মিলিয়ন এবং ফ্রান্সকে দুই মিলিয়ন তেল রৌপ্য ক্ষতিপূরণ বাবদ প্রদান করবে।

### আইগুন চুক্তি
১৮৫৮ সালের ২৮ মে, রাশিয়ার সাথে পৃথক আইগুন চুক্তি স্বাক্ষরিত হয়, যা ১৬৮৯ সালের নেরচিনস্ক চুক্তি দ্বারা নির্ধারিত চীনা ও রুশ সীমান্ত সংশোধন করে। রাশিয়া আমুর নদীর বাম তীরের নিয়ন্ত্রণ পায়, যা সীমান্তকে স্তানোভয় পর্বত থেকে দক্ষিণে ঠেলে দেয়। পরবর্তীকালে ১৮৬০ সালের পিকিং কনভেনশন রাশিয়াকে প্রশান্ত মহাসাগরীয় উপকূলে একটি বরফমুক্ত অঞ্চলের নিয়ন্ত্রণ দেয়, যেখানে রাশিয়া ১৮৬০ সালে ভ্লাদিভস্তক শহর প্রতিষ্ঠা করে।

## দ্বিতীয় পর্যায় (১৮৫৮–১৮৬০)

### তাকু দুর্গের তিনটি যুদ্ধ
থাম্ব|দখলের পরপরই তাকু উত্তর দুর্গের কোণের অভ্যন্তরীণ দৃশ্য
[থাম্ব|১৮৬০ সালের অভিযানের সময় ফরাসি বাহিনীর নেতৃত্বে [চার্লস কাজিন-মন্টাউবান, কমতে দে পালিকাও|কাজিন-মন্টাউবান]]
[থাম্ব|১৮৬০ সালে অ্যাংলো-ফরাসি বাহিনী কর্তৃক [পুরাতন গ্রীষ্মকালীন প্রাসাদ লুট]]
[থাম্ব|পুরাতন গ্রীষ্মকালীন প্রাসাদের [সিয়াং লউ|"পাশ্চত্য রীতির" কমপ্লেক্সের ধ্বংসাবশেষ, যা অ্যাংলো-ফরাসি বাহিনী পুড়িয়ে দিয়েছিল]]

২০ মে, ব্রিটিশরা তাকু দুর্গের প্রথম যুদ্ধে সফল হয়, কিন্তু শান্তি চুক্তির শর্তানুযায়ী দুর্গগুলোর নিয়ন্ত্রণ চিং সেনাবাহিনীর কাছে ন্যস্ত করা হয়।

১৮৫৮ সালের জুনে, চিং রাজদরবার এই অসম চুক্তিগুলোতে সম্মত হওয়ার পরপরই, কট্টরপন্থী মন্ত্রীরা সিয়েনফেং সম্রাটকে পশ্চিমা আগ্রাসন রুখে দাঁড়ানোর জন্য উদ্বুদ্ধ করেন। ১৮৫৮ সালের ২ জুন, সিয়েনফেং সম্রাট মঙ্গোল জেনারেল সেংগে রিনচেনকে তিয়ানজিনের কাছে তাকু দুর্গ (Ta-ku বা Daku Forts নামেও পরিচিত) সুরক্ষায় নিয়োজিত থাকার নির্দেশ দেন। সেংগে রিনচেন অতিরিক্ত কামান সংস্থাপন করে দুর্গগুলোর প্রতিরক্ষা ব্যবস্থা জোরদার করেন। তিনি চাহার এবং সুইইউয়ান থেকে ৪,০০০ মঙ্গোল অশ্বারোহীও নিয়ে আসেন।

তাকু দুর্গের দ্বিতীয় যুদ্ধ ১৮৫৯ সালের জুনে সংঘটিত হয়। অ্যাডমিরাল স্যার জেমস হোপের নেতৃত্বে ২,২০০ সৈন্য এবং ২১টি জাহাজের একটি ব্রিটিশ নৌবাহিনী বেইজিংয়ে দূতাবাস স্থাপনের জন্য নবনিযুক্ত অ্যাংলো-ফরাসি দূতদের নিয়ে সাংহাই থেকে উত্তরে তিয়ানজিনের দিকে যাত্রা করে। তারা তিয়ানজিনের কাছে তাকু দুর্গ দ্বারা সুরক্ষিত হাই নদীর মুখে পৌঁছায় এবং বেইজিংয়ের দিকে দেশের অভ্যন্তরে যাত্রা অব্যাহত রাখার দাবি জানায়। সেংগে রিনচেন উত্তর দেন যে অ্যাংলো-ফরাসি দূতেরা বেইতাং উপকূলে নামতে পারে এবং সেখান থেকে বেইজিং যেতে পারে, কিন্তু তিনি সশস্ত্র সেনাদের চীনা রাজধানীতে তাদের সঙ্গী হওয়ার অনুমতি দিতে অস্বীকার করেন। অ্যাংলো-ফরাসি বাহিনী বেইতাংয়ের পরিবর্তে তাকুতে অবতরণ এবং কূটনীতিকদের বেইজিং পর্যন্ত এসকোর্ট করার বিষয়ে অনড় থাকে। ১৮৫৯ সালের ২৪ জুন রাতে, ব্রিটিশ বাহিনীর একটি ছোট দল চীনারা বাইহে নদীতে যে লোহার বাধা স্থাপন করেছিল তা উড়িয়ে দেয়। পরদিন, ব্রিটিশ বাহিনী জোরপূর্বক নদীতে ঢোকার চেষ্টা করে এবং তাকু দুর্গে গোলাবর্ষণ করে। তবে ভাটা এবং নরম কাদার কারণে তারা অবতরণ করতে পারেনি এবং সেংগে রিনচেনের কামানের নিখুঁত নিশানায় চারটি গানবোট ডুবে যায় এবং আরও দুটি গুরুতরভাবে ক্ষতিগ্রস্ত হয়। আমেরিকান কমোডর জোশিয়াহ ট্যাটনাল ৩য়, যদিও নিরপেক্ষতা বজায় রাখার আদেশে ছিলেন, ঘোষণা করেন "রক্তের টান পানির চেয়েও বেশি" (blood is thicker than water), এবং ব্রিটিশ কনভয়ের পশ্চাদপসরণের সময় সুরক্ষামূলক গোলাবর্ষণ করেন। তাকু দুর্গ জয়ে ব্যর্থতা ব্রিটিশদের মর্যাদাবোধে চরম আঘাত হানে এবং চিং রাজদরবারে বিদেশিবিরোধী প্রতিরোধ তীব্র আকার ধারণ করে।

ভারতীয় বিদ্রোহ চূড়ান্তভাবে দমন হওয়ার পর, ভারতের কমান্ডার-ইন-চিফ স্যার কলিন ক্যাম্পবেল চীনে আরেকটি আক্রমণের জন্য সৈন্য ও রসদ সংগ্রহে মনোনিবেশ করতে সক্ষম হন। একজন 'সৈনিকদের জেনারেল' হিসেবে, প্রথম আফিম যুদ্ধে রোগের কারণে প্রাণহানির অভিজ্ঞতা থেকে শিক্ষা নিয়ে ক্যাম্পবেল ব্রিটিশ বাহিনীকে পর্যাপ্ত রসদ ও সরঞ্জাম সরবরাহ করেন, ফলে হতাহতের সংখ্যা কম ছিল।

তাকু দুর্গের তৃতীয় যুদ্ধ ১৮৬০ সালের গ্রীষ্মে সংঘটিত হয়। লন্ডন আবারও লর্ড এলগিনকে জেনারেল জেমস হোপ গ্র্যান্টের অধীনে ১১,০০০ ব্রিটিশ সৈন্য এবং জেনারেল কাজিন-মন্টাউবানের অধীনে ৬,৭০০ ফরাসি সৈন্যের একটি অ্যাংলো-ফরাসি বাহিনীসহ পাঠায়। তারা হংকং থেকে ১৭৩টি জাহাজ নিয়ে উত্তরে অগ্রসর হয় এবং বোহাই উপসাগর বন্ধ করার জন্য ইয়ানতাই এবং ডালিয়ান বন্দর শহরগুলো দখল করে। ৩ আগস্ট তারা তাকু দুর্গ থেকে প্রায়  দূরে বেইতাং-এর (Pei-t'ang নামেও পরিচিত) কাছে অবতরণ করে এবং তিন সপ্তাহ পর ২১ আগস্ট দুর্গগুলো দখল করে নেয়।

দক্ষিণ চীনের শ্রমিকরা ফরাসি ও ব্রিটিশ বাহিনীর সাথে কাজ করেছিল। একজন পর্যবেক্ষক জানান যে "চীনা কুলিরা", যেমনটা তিনি তাদের ডাকতেন, "স্বদেশত্যাগী হলেও ব্রিটিশদের বিশ্বস্ততার সাথে এবং হাসিমুখে সেবা করেছে... ১৮৬০ সালে পেইহো দুর্গ আক্রমণের সময় তারা ফরাসি মইগুলো খাদের কাছে নিয়ে যায় এবং গলাপানিতে দাঁড়িয়ে হাত দিয়ে মইগুলো ধরে রাখে যাতে আক্রমণকারী দল পার হতে পারে। তাদের যুদ্ধে নিয়ে যাওয়া স্বাভাবিক ছিল না; তবে তারা অত্যন্ত ধীরস্থিরভাবে দূরবর্তী গোলাবর্ষণের বিপদ সহ্য করত এবং তাদের বাঁশ নিয়ে স্বদেশিদের সাথে মল্লযুদ্ধে লিপ্ত হওয়ার তীব্র আকাঙ্ক্ষা প্রকাশ করত।"

### পুরাতন গ্রীষ্মকালীন প্রাসাদ পোড়ানো
১৮৬০ সালের ২৩ আগস্ট তিয়ানজিন দখলের পর, অ্যাংলো-চীনা আলোচনা চলাকালীন এক ভুল বোঝাবুঝির জেরে ১৮ সেপ্টেম্বর চীনা কর্তৃপক্ষ ব্রিটিশ কূটনীতিক হ্যারি পার্কসকে বন্দি করে। এর প্রতিক্রিয়ায় বেশ কয়েকজন ব্রিটিশ ও ফরাসি কর্মকর্তা, শিখ সৈন্য এবং 'দ্য টাইমস'-এর সাংবাদিক থমাস উইলিয়াম বোলবিকেও আটক করা হয়। বন্দিদের ওপর অবর্ণনীয় নির্যাতন চালানো হয়; তাদের হাত-পা এমনভাবে বেঁধে রাখা হয়েছিল যে রক্ত সঞ্চালন বন্ধ হয়ে মাংসে পচন ধরেছিল এবং তাদের জোরপূর্বক আবর্জনা ও গোবর ভক্ষণ করানো হয়েছিল। এমনকি কয়েকজনকে নির্মমভাবে হত্যা করে তাদের দেহাবশেষ পশুদের ভক্ষণ করতে দেওয়া হয়। মিত্রশক্তির পক্ষে কাজ করা বন্দি কুলিদের গলা পর্যন্ত মাটিতে পুঁতে রাখা হয়েছিল এবং কুকুরের সামনে ছেড়ে দেওয়া হয়েছিল। এই পৈশাচিক আচরণের খবর মিত্রশক্তির শিবিরে পৌঁছালে তা তীব্র ক্ষোভের সঞ্চার করে।

[300px|থাম্ব|ডান|১৮৬০ সালে ব্রিটিশদের [বেইজিং দখল]]
অ্যাংলো-ফরাসি বাহিনী বেইজিংয়ের উপকণ্ঠে থংচৌ-এ (Tungchow নামেও পরিচিত) একটি সিদ্ধান্তমূলক যুদ্ধের জন্য অগ্রসর হওয়ার আগে ১৮ সেপ্টেম্বর চাংচিয়াওয়ানের যুদ্ধে সেংগে রিনচেনের মঙ্গোল অশ্বারোহী বাহিনীর সাথে সংঘর্ষে লিপ্ত হয়। ২১ সেপ্টেম্বর, বালিকিয়াওতে (আট মাইল ব্রিজ), সেংগে রিনচেনের অভিজাত মঙ্গোল অশ্বারোহী বাহিনীসহ ১০,০০০ সৈন্য অ্যাংলো-ফরাসি বাহিনীর কেন্দ্রীভূত গোলাবর্ষণের মুখে ধ্বংসপ্রাপ্ত হয়। ফরাসি সেনাবাহিনী ৬ অক্টোবর বেইজিংয়ের বাইরে গ্রীষ্মকালীন প্রাসাদে পৌঁছায় এবং ব্রিটিশরা তার পরদিন সেখানে উপস্থিত হয়।

চিং সেনাবাহিনী বিধ্বস্ত হওয়ার পর, সিয়েনফেং সম্রাট বেইজিং ত্যাগ করে পালিয়ে যান এবং শান্তি আলোচনার দায়িত্ব তার ভাই প্রিন্স গং-এর ওপর ন্যস্ত করেন। সিয়েনফেং প্রথমে ছেংতে গ্রীষ্মকালীন প্রাসাদে এবং পরে রেহে প্রদেশে আশ্রয় নেন। অ্যাংলো-ফরাসি সৈন্যরা অবিলম্বে গ্রীষ্মকালীন প্রাসাদ (ইহোয়ুয়ান) এবং পুরাতন গ্রীষ্মকালীন প্রাসাদ (ইউয়ানমিংইউয়ান) লুট করতে শুরু করে, কারণ সেগুলো মূল্যবান শিল্পকর্মে পূর্ণ ছিল।

৮ অক্টোবর পার্কস এবং জীবিত বন্দিদের মুক্তির পর তাদের ওপর নির্যাতনের ভয়াবহতা স্পষ্ট হয়ে ওঠে। লর্ড এলগিনের প্রস্তাব অনুযায়ী ফরবিডন সিটি বা নিষিদ্ধ শহর ধ্বংস করার কথা বিবেচনা করা হয়। এর উদ্দেশ্য ছিল চিং সাম্রাজ্যকে দরকষাকষির হাতিয়ার হিসেবে জিম্মিদের ব্যবহার করা থেকে বিরত রাখা এবং বন্দিদের ওপর নির্যাতনের প্রতিশোধ নেওয়া। তবে, বেইজিং ধ্বংসের পরিকল্পনা বাদ দেওয়া হয়, কারণ এটি অন্যান্য শর্ত আদায়ের জন্য আগেই হুমকি হিসেবে ব্যবহার করা হয়েছিল। এলগিন গ্রীষ্মকালীন প্রাসাদ পুড়িয়ে ফেলার সিদ্ধান্ত নেন। একটি চিঠিতে তিনি ব্যাখ্যা করেন যে প্রাসাদ পোড়ানো এমন একটি শাস্তি "যা জনগণের ওপর আপতিত হবে না, কারণ তারা সম্ভবত নির্দোষ, বরং এটি কেবল সম্রাটের ওপর বর্তাবে, যার প্রত্যক্ষ ব্যক্তিগত দায় এই অপরাধের জন্য প্রতিষ্ঠিত"।

১৮ অক্টোবর, ব্রিটিশ সৈন্যরা পুরাতন গ্রীষ্মকালীন প্রাসাদে আগুন ধরিয়ে দেয়, যদিও ফরাসিরা এতে সহায়তা করতে অস্বীকার করে। ভবনগুলো ধ্বংস করতে দুই দিন সময় লেগেছিল এবং আশেপাশের রাজকীয় সম্পত্তিও ভস্মীভূত করা হয়। অধিকাংশ বিবরণ অনুযায়ী, পুরাতন গ্রীষ্মকালীন প্রাসাদ তিন দিন ও তিন রাত ধরে জ্বলছিল।

## পুরস্কার

থাম্ব|ডান|দ্বিতীয় চীন যুদ্ধ পদক, ১৮৬০ সালের তাকু দুর্গ বারসহ।
[থাম্ব|ডান|চীন অভিযানের ফরাসি পদক ("[মেদাইয়ে কোমেমোরাতিভ দে লে'এক্সপেদিসিওঁ দে শিন (১৮৬০)|মেদাইয়ে দে লা কাম্পান দে শিন"), ১৮৬১, লিজিওন অফ অনার মিউজিয়ামে রক্ষিত। ফিতায় লেখা চীনা অক্ষরগুলোর অর্থ 'বেইজিং'।]]

ব্রিটেন (দ্বিতীয় চীন যুদ্ধ পদক) এবং ফ্রান্স (১৮৬০ চীন অভিযানের স্মারক পদক) উভয়ই অভিযানের জন্য পদক প্রদান করে। ব্রিটিশ পদকে নিম্নলিখিত ক্ল্যাসপ বা ফিতা ছিল: চীন ১৮৪২, ফাতশান ১৮৫৭, ক্যান্টন ১৮৫৭, তাকু দুর্গ ১৮৫৮, তাকু দুর্গ ১৮৬০, পিকিং ১৮৬০।

## ফলাফল

[থাম্ব|অ্যাংলো-ফরাসি বাহিনীর হাতে জব্দ চিং পতাকা। পতাকায় লেখা "親兵第五隊右營": দেহরক্ষী, পঞ্চম স্কোয়াড্রন, ডান ব্যাটালিয়ন (ইউনিট ধরন আনুমানিক), [লেস ইনভালিডস।]]

২৪ অক্টোবর, সম্রাট ২২ সেপ্টেম্বর ছেংতে পালিয়ে যাওয়ার পর, তার ভাই প্রিন্স গং মিত্রদের দাবিতে আত্মসমর্পণ করেন। ব্রিটিশ ও ফরাসি সৈন্যরা বেইজিংয়ে প্রবেশ করে, যেখানে পিকিং কনভেনশন দ্বারা তিয়ানজিন চুক্তি অনুমোদিত হয়।

সে সময়ে, বিশ্ব ইতিহাসের সবচেয়ে বড় বিশ্বকোষ ছিল ১৪০৮ সালের মিং রাজবংশের *[[ইয়ংলে বিশ্বকোষ]]*। বেইজিং লুটের সময় বিদেশি সৈন্যরা এর বেশিরভাগই লুট বা ধ্বংসসাধন করে, যার ফলে আজ এর মাত্র ৩.৫ শতাংশ টিকে আছে। ব্রিটিশ, ফরাসি এবং—ইগনাটিয়েভের কৌশলের কারণে—রাশিয়ানদের বেইজিংয়ে স্থায়ী কূটনৈতিক উপস্থিতির অধিকার দেওয়া হয় (চিং সাম্রাজ্য শেষ পর্যন্ত এর বিরোধিতা করেছিল কারণ এটি চীন ও ইউরোপীয় শক্তিগুলোর মধ্যে সমতার ইঙ্গিত দিত)। চীনকে ব্রিটেন ও ফ্রান্সের প্রত্যেককে ৮ মিলিয়ন তেল ক্ষতিপূরণ দিতে বাধ্য করা হয়। কাউলুন ব্রিটিশদের মালিকানাধীন হংকংয়ের কাছে হস্তান্তর করা হয়। আফিম বাণিজ্য বৈধ করা হয় এবং খ্রিস্টানদের পূর্ণ নাগরিক অধিকার দেওয়া হয়, যার মধ্যে সম্পত্তির মালিক হওয়ার অধিকার এবং ধর্মপ্রচারের অধিকার অন্তর্ভুক্ত ছিল।

পিকিং কনভেনশনের বিষয়বস্তু ছিল:
# চীনের তিয়ানজিন চুক্তি স্বাক্ষর
# তিয়ানজিনকে বাণিজ্য বন্দর হিসেবে উন্মুক্ত করা
# কাউলুনের ১ নম্বর জেলা (বর্তমান বাউন্ডারি স্ট্রিটের দক্ষিণে) ব্রিটেনের কাছে সমর্পণ
# চীনে ধর্মীয় স্বাধীনতা প্রতিষ্ঠা
# ব্রিটিশ জাহাজগুলোকে চুক্তিবদ্ধ চীনাদের আমেরিকায় নিয়ে যাওয়ার অনুমতি দেওয়া
# ব্রিটেন ও ফ্রান্সের প্রতি ক্ষতিপূরণ বাড়িয়ে প্রত্যেকের জন্য ৮ মিলিয়ন রৌপ্য তেলে উন্নীত করা
# আফিম বাণিজ্যের বৈধকরণ

দুই সপ্তাহ পর, ইগনাটিয়েভ চিং সরকারকে "পিকিংয়ের সম্পূরক চুক্তি" স্বাক্ষর করতে বাধ্য করেন, যা উসুরি নদীর পূর্বদিকের সামুদ্রিক প্রদেশগুলো (যা বহিঃমঞ্চুরিয়ার অংশ ছিল) রাশিয়ার কাছে সমর্পণ করে। রাশিয়া ১৮৬০ থেকে ১৮৬১ সালের মধ্যে সেখানে ভ্লাদিভস্তক বন্দর প্রতিষ্ঠা করে।
অ্যাংলো-ফরাসি বিজয়কে ব্রিটিশ সংবাদমাধ্যমে ব্রিটিশ প্রধানমন্ত্রী লর্ড পামারস্টনের বিজয় হিসেবে ঘোষণা করা হয়, যা তার জনপ্রিয়তাকে নতুন উচ্চতায় নিয়ে যায়। ব্রিটিশ ব্যবসায়ীরা দূর প্রাচ্যে বাণিজ্যের সম্প্রসারণের সম্ভাবনায় আনন্দিত হয়। অন্যান্য বিদেশি শক্তিগুলোও ফলাফলে খুশি ছিল, কারণ তারা চীনের উন্মুক্তকরণের সুবিধা নেওয়ার আশা করেছিল।

তুলনামূলকভাবে ছোট একটি অ্যাংলো-ফরাসি সামরিক বাহিনীর হাতে চিং সেনাবাহিনীর পরাজয় (চিং সেনাবাহিনী অন্তত ১০ গুণ বড় ছিল), সিয়েনফেং সম্রাটের পলায়ন (এবং পরবর্তী মৃত্যু) এবং গ্রীষ্মকালীন প্রাসাদ ভস্মীভূত করা একসময়ের শক্তিশালী চিং সাম্রাজ্যের জন্য একটি চরম বিপর্যয় ছিল। "সন্দেহ নেই, ১৮৬০ সালের মধ্যে চীনের প্রাচীন সভ্যতা পশ্চিমাদের কাছে সম্পূর্ণরূপে পরাজিত ও লাঞ্ছিত হয়েছিল।" যুদ্ধের পর, চীনে আত্ম-শক্তিশালীকরণ আন্দোলন নামে একটি বড় আধুনিকীকরণ আন্দোলন শুরু হয় এবং বেশ কিছু প্রাতিষ্ঠানিক সংস্কার সাধন করা হয়। যেহেতু দ্বিতীয় আফিম যুদ্ধে পরাজয় এবং অসম চুক্তির কারণে চিং সরকার ক্ষতিপূরণ দিতে এবং পশ্চিমাদের মেনে নিতে ক্রমশ বাধ্য হচ্ছিল, তাই চিং শাসনের বিরুদ্ধে প্রতিরোধ বৃদ্ধি পায়।

ব্রিটিশ প্রধানমন্ত্রী উইলিয়াম ইওয়ার্ট গ্ল্যাডস্টোন আফিম বাণিজ্যের কঠোর বিরোধিতা করেন। সংসদ সদস্য হিসেবে গ্ল্যাডস্টোন এটিকে "সবচেয়ে কুখ্যাত এবং নৃশংস" বলে অভিহিত করেন, বিশেষ করে চীন ও ব্রিটিশ ভারতের মধ্যে আফিম বাণিজ্যের কথা উল্লেখ করে। গ্ল্যাডস্টোন উভয় আফিম যুদ্ধের কট্টর সমালোচক ছিলেন, চীনে ব্রিটিশদের আফিম বাণিজ্যের প্রবল বিরোধিতা করতেন এবং চীনাদের প্রতি ব্রিটিশ সহিংসতার নিন্দা জানাতেন। গ্ল্যাডস্টোন এটিকে "পামারস্টনের আফিম যুদ্ধ" বলে কটাক্ষ করেন এবং ১৮৪০ সালের মে মাসে বলেন যে তিনি "চীনের প্রতি আমাদের জাতীয় অন্যায়ের জন্য ইংল্যান্ডের ওপর ঈশ্বরের বিচারের ভয়ে ভীত"। গ্ল্যাডস্টোন প্রথম আফিম যুদ্ধের বিরুদ্ধে সংসদে একটি বিখ্যাত ভাষণ দেন, যেখানে তিনি এর সমালোচনা করে বলেন, "উৎপত্তিগতভাবে এর চেয়ে অন্যায় এবং এই দেশকে স্থায়ী কলঙ্ক লেপন করার মতো সুপরিকল্পিত যুদ্ধ আর হতে পারে না"। বোন হেলেনের ওপর আফিমের ক্ষতিকর প্রভাব প্রত্যক্ষ করায় তিনি এই মাদকের ঘোর বিরোধী হয়ে ওঠেন। পামারস্টনের দ্বারা শুরু হওয়া প্রথম আফিম যুদ্ধের প্রতি ঘৃণার কারণে গ্ল্যাডস্টোন প্রথমে রবার্ট পিলের সরকারে যোগ দিতে অনিচ্ছুক ছিলেন, কিন্তু ১৮৪১ সালে তিনি যোগ দেন।

50px সাতজনকে ভিক্টোরিয়া ক্রস প্রদান করা হয়, যাদের সবাই ছিলেন ১৮৬০ সালের ২১ আগস্ট তাকু দুর্গের যুদ্ধে ৪৪তম রেজিমেন্ট অফ ফুট এবং ৬৭তম রেজিমেন্ট অফ ফুটের সৈন্য (দেখুন অভিযান অনুযায়ী ভিক্টোরিয়া ক্রস প্রাপকদের তালিকা)।

## যুদ্ধের সম্মাননা
থাম্ব|ডান|মেদাইয়ে দে লা কাম্পান দে শিন, ১০১তম পদাতিক বাহিনীর একজন সদস্যকে প্রদত্ত
নিম্নলিখিত রেজিমেন্টগুলো অভিযানে যুদ্ধ করেছিল:
* ব্রিটিশ এবং এম্পায়ার
** ক্যাভালরি ব্রিগেড
*** ১ম কিংস ড্রাগন গার্ডস
*** প্রবিনের শিখ হর্স (৫ম হর্স – পাকিস্তান)
*** ফেনের মাহরাত্তা ক্যাভালরি (১৯তম ল্যান্সার্স – পাকিস্তান)
** পদাতিক
*** ১ম রেজিমেন্ট অফ ফুট (স্কটস – ২য় ব্যাটালিয়ন)
*** ২য় রেজিমেন্ট অফ ফুট (কুইন্স)
*** ৩য় রেজিমেন্ট অফ ফুট (বাফস)
*** ৮ম রেজিমেন্ট অফ পাঞ্জাব ইনফ্যান্ট্রি (পাঞ্জাব রেজিমেন্ট – ৬ষ্ঠ ব্যাটালিয়ন – পাকিস্তান)
*** ১৫তম লুধিয়ানা শিখস (শিখ রেজিমেন্ট – ২য় ব্যাটালিয়ন – ভারত)
*** ১৯তম পাঞ্জাব ইনফ্যান্ট্রি (পাঞ্জাব রেজিমেন্ট – ৫ম ব্যাটালিয়ন – পাকিস্তান)
*** ২৩তম পাঞ্জাব পাইওনিয়ার্স (শিখ লাইট ইনফ্যান্ট্রি – ভারত)
*** ৩১তম রেজিমেন্ট অফ ফুট (হান্টিংডনশায়ার)
*** ৪৪তম রেজিমেন্ট অফ ফুট (ইস্ট এসেক্স)
*** ৬০তম রেজিমেন্ট অফ ফুট (কিংস রয়্যাল রাইফেলস)
*** ৬৭তম রেজিমেন্ট অফ ফুট (সাউথ হ্যাম্পশায়ার)
*** ৯৯তম রেজিমেন্ট অফ ফুট (লানার্কশায়ার)
*** রয়্যাল মেরিন
** গোলন্দাজ
*** রয়্যাল আর্টিলারি
** প্রকৌশলী
*** রয়্যাল ইঞ্জিনিয়ার্স, ৮ নং কোম্পানি
*** মাদ্রাজ স্যাপার্স অ্যান্ড মাইনার্স (ভারতীয় আর্মি কর্পস অফ ইঞ্জিনিয়ার্স)
* ফরাসি
** অশ্বারোহী
*** স্পাহি
** পদাতিক
*** 
*** ১০২তম পদাতিক রেজিমেন্ট দে লিন
* মার্কিন
** নৌবাহিনী
*** 

## আরও দেখুন

* চীন–যুক্তরাজ্য সম্পর্ক
* এশিয়ায় পশ্চিমা সাম্রাজ্যবাদ
* নিয়ান বিদ্রোহ
* মিয়াও বিদ্রোহ (১৮৫৪–৭৩)
* ডুঙ্গান বিদ্রোহ (১৮৬২–৭৭)
* পান্থায় বিদ্রোহ
* বেইজিংয়ের ইতিহাস
* চীনে আফিমের ইতিহাস
* তাইপিং বিদ্রোহ

## তথ্যসূত্র
### নোট


### উদ্ধৃতি

### উৎস
* 
* 
* 
* 

## আরও পড়ুন
* 
* 
* 
* 
* 
* 
* 
* 
* 
* 
* 
* 
* 

## বহিঃসংযোগ

* 


বিষয়শ্রেণী:চীনে ১৮৫৬
বিষয়শ্রেণী:চীনে ১৮৫৭
বিষয়শ্রেণী:চীনে ১৮৫৮
বিষয়শ্রেণী:চীনে ১৮৫৯
বিষয়শ্রেণী:চীনে ১৮৬০
বিষয়শ্রেণী:কাউলুন
বিষয়শ্রেণী:সংঘবদ্ধ অপরাধ সংঘাত
বিষয়শ্রেণী:আট ব্যানার